Յուրի Մելիքով

Յուրի Մելիքով (հուն․՝ Γιούρι Μελίκοβ, 1997, Պարալիմնի, Ֆամագուստայի շրջան, Կիպրոս), կիպրահայ երգիչ և երգահան։ Նա իր երաժշտական կարիերան սկսել է 2014 թվականին որպես «Հունաստանի ձայն» նախագծի 1-ին սեզոնի մասնակից։ 2015 թվականին Մելիքովը իր «Victorious» («Հաղթանակ») երգով մտել է Եվրատեսիլ երգի նախագիծ (Եվրատեսիլ 2015 երգի մրցույթի Կիպրոսի ազգային ընտրական փուլ)։


== Վաղ կյանք ==
Յուրի Մելիքովը ծնվել է 1997 թվականին Պարալիմնիում հայ հոր և ռուս-կիպրացի մոր ընտանիքում։ Նա մեծացել է Պարալիմնիում։ Մայրը նրան գրանցել է կոնսերվատորիա, որտեղ վեց տարի առել է դասական և ժամանակակից երաժշտության դասեր։ Դա այն բանից հետո էր, երբ մայրը նրան առաջարկել էր երաժշտության դասերի գնալ, քանի որ նա ամբողջ օրը երաժշտություն էր լսում, բայց երբեք չէր լսել նրա երգելը։ Հայրը սովորեցրել է ջութակ նվագել, ինչպես նաև հանդես է եկել որպես մենեջեր։


== Կարիերա ==


=== 2014. «The Voice of Greece» և առաջին սինգլներ ===
Յուրի Մելիքովն իր երաժշտական կարիերան սկսել է, երբ տասնվեց տարեկան հասակում մասնակցել է «Հունաստանի ձայն» մրցույթի առաջին եթերաշրջանին։ Նա հայտնվել է ութ կույր լսումներից երրորդին և կատարել Թոմ Ջոնսի «Դալիլա» («Delilah») երգը։ Մրցույթում նա ընդգրկվել է Միխալիս Կուինելիսի թիմում։ Մենամարտերի ժամանակ Պանոս Պատայանիսի հետ նա կատարել է «Այժմ կամ երբեք» («It's Now or Never») ստեղծագործությունը, իսկ Միխալիսը նրան թագադրել է որպես հաղթողի։ Նա շարունակել է ելույթ ունենալ առաջին ուղիղ եթերում «Let the Music Play» երգով, որի արդյունքում նա մնացել է նախագծում հանրության ձայների շնորհիվ։ Երրորդ ուղիղ եթերում նա կատարել է «She's a Lady» երգը և Արետի Կոսմիդուի հետ մեկ անգամ ևս փրկվել է հանրության քվեարկության շնորհիվ։ Չորրորդ ուղիղ եթերում նա կատարել է «Kiss» երգը և երրորդ անգամ է փրկվել հանրության քվեարկության շնորհիվ։ Կիսաեզրափակիչ փուլում նա կատարել է «Valerie» ստեղծագործությունը, իսկ Ելենա Պապարիզուի հետ դուետով կատարել է «Kenouria Agapi» երգը։ Մելիքովը չի կարողացել դուրս գալ եզրափակիչ՝ իր մարզչից ստանալով 47, իսկ հանրությունից՝ 43 միավոր։
2014 թվականի դեկտեմբերի 3-ին Մելիքովը  iTunes-ի միջոցով թողարկել է իր առաջին սինգլները՝ «Merry Christmas» և դրա հունարեն տարբերակը՝ «Hristougenniatikes Agapes»։


=== 2015՝ Եվրատեսիլ 2015 երգի մրցույթ և երկրորդ սինգլ ===
2015 թվականին Յուրի Մելիքովը փորձել է ներկայացնել Կիպրոսը Եվրատեսիլ 2015 երգի մրցույթում Կիպրոսի ազգային ընտրական փուլի՝ Եվրատեսիլ երգի նախագծի միջոցով։ Նա մրցույթին մասնակցել է Ջոնի Լոգանի «Hold Me Now» երգով, ինչպես նաև իր «Victorious» օրիգինալ երգով և բոլոր չորս մրցավարների կողմից ստացել է «Այո» գնահատականը՝ որակավորվելով մրցույթին մասնակցելու համար։ 2015 թվականի հունվարի 16-ին «Victorious» երգով նա հանդես է եկել «Եվրամարտահրավեր 1» մրցույթում և զբաղեցրել 11-20-րդ տեղերը՝ դուրս մնալով մրցույթից։
2015 թվականի փետրվարի 23-ին Մելիքովը թողարկել է իր երկրորդ սինգլը՝ «You Got Me (Aha Aha)»։ Նույն օրը նա թողարկել է նաև երգի ուղեկցող տեսահոլովակը։
Յուրին նշել է, որ ծրագրում է շարունակել իր երգչի կարիերան Հունաստանից դուրս, քանի որ իր երաժշտական ոճը թույլ չի տալիս շատ բան անել երկրում, և որ նա պատրաստ է իր երգարվեստը տանել Միացյալ Նահանգներ կամ Միացյալ Թագավորություն։


== Անձնական կյանք ==
2014 թվականի ապրիլի 23-ին Մելիքովը հայտնել է, որ հարաբերությունների մեջ է Վալենտինա անունով մի աղջկա հետ, և որ երգ է նվիրել նրան «Հունաստանի ձայն»-ի կիսաեզրափակիչ փուլի ժամանակ։


== Տես նաև ==
Կիպրոսը Եվրատեսիլ 2015 երգի մրցույթում


== Ծանոթագրություններ ==


== Արտաքին հղումներ ==
YouTube
Twitter
Instagram